ETY-Jordania-yhteistyöneuvoston päätös N:o 3/84, tehty 23 päivänä lokakuuta 1984, laskentayksikön korvaamisesta ECUlla Euroopan talousyhteisön ja Jordanian hashemiittisen kuningaskunnan välisen yhteistyösopimuksen, "alkuperätuotteiden" käsitteen määritelmää ja hallinnollisen yhteistyön menetelmiä koskevassa pöytäkirjassa



Virallinen lehti nro L 081 , 23/03/1985 s. 0008

Suomenk. erityispainos Alue 2 Nide 4 s. 0059

Ruotsink. erityispainos Alue 2 Nide 4 s. 0059



ETY-JORDANIA-YHTEISTYÖNEUVOSTON PÄÄTÖS N:o 3/84, tehty 23 päivänä lokakuuta 1984, laskentayksikön korvaamisesta ECUlla Euroopan talousyhteisön ja Jordanian hashemiittisen kuningaskunnan välisen yhteistyösopimuksen, "alkuperätuotteiden" käsitteen määritelmää ja hallinnollisen yhteistyön menetelmiä koskevassa pöytäkirjassa YHTEISTYÖNEUVOSTO, joka ottaa huomioon Euroopan talousyhteisön ja Jordanian hashemiittisen kuningaskunnan välisen yhteistyösopimuksen ja erityisesti sen I osaston, ottaa huomioon "alkuperätuotteiden" käsitteen määritelmää ja hallinnollisen yhteistyön menetelmiä koskevan pöytäkirjan, jäljempänä "pöytäkirja", ja erityisesti sen 6 artiklan 1 kohdan ja 25 artiklan, sekä katsoo, että laskentayksikköä ei ole mukautettu tämänhetkiseen kansainväliseen valuuttatilanteeseen ja siksi on tarpeen ottaa käyttöön uusi yhteinen perusarvo, jolla määritetään, milloin EUR.2-lomakkeita voidaan käyttää EUR.1-tavaratodistusten sijasta ja milloin ei tarvitse esittää alkuperäselvitystä; Euroopan yhteisöt ovat ottaneet käyttöön ECUn 1 päivänä tammikuuta 1981; olisi käytettävä ECUa yhteisenä perusarvona; ja hallinnollisista ja kaupallisista syistä tämän yhteisen perusarvon on pysyttävä muuttumattomana vähintään kaksi vuotta ja näin ollen käytettävä ECU on poikkeuksellisesti vahvistettava viitepäivänä, joka on tarkistettava joka toinen vuosi; ON PÄÄTTÄNYT SEURAAVAA: 1 artikla Muutetaan pöytäkirja seuraavasti: 1) korvataan 6 artiklan 1 kohdan toisessa alakohdassa ilmaisu "1 000 laskentayksikköä" ilmaisulla "1 620 ECUa". 2) Korvataan 6 artiklan 1 kohdan kolmas alakohta seuraavasti: "30 päivään huhtikuuta 1983 asti yhteisön jonkin jäsenvaltion kansallisena valuuttana käytettävä ECU on ECUn tämän valtion kansallisena valuuttana ilmoitettu vasta-arvo 1 päivänä lokakuuta 1980. Kunkin seuraavan kahden vuoden jakson osalta se on ECUn tämän valtion kansallisena valuuttana ilmoitettu vasta-arvo sen vuoden lokakuun ensimmäisenä arkipäivänä, joka edeltää kyseistä kahden vuoden jaksoa. Yhteisö voi tarvittaessa ottaa käyttöön muutetut määrät, joilla korvataan tässä artiklassa ja 17 artiklan 2 kohdassa ECUina ilmaistut määrät jokaisen perättäisen kahden vuoden jakson alussa, ja sen on annettava ne tiedoksi tulliyhteistyökomitealle viimeistään kuukautta ennen niiden voimaantuloa. Näiden määrien on oltava joka tapauksessa sellaisia, että tietyn valtion kansallisena valuuttana ilmaistujen rajoitusten arvo ei vähene. Jos tavara laskutetaan yhteisön toisen jäsenvaltion valuutassa, tuojavaltio hyväksyy kyseisen valtion ilmoittaman määrän." 3) Korvataan 17 artiklan 2 kohdassa ilmaisut "60 laskentayksikköä" ja "200 laskentayksikköä" vastaavasti ilmaisuilla "105 ECUa" ja "325 ECUa". 2 artikla Tämä päätös tulee voimaan 23 päivänä lokakuuta 1984. Tehty Luxemburgissa 23 päivänä lokakuuta 1984. Yhteistyöneuvoston puolesta Puheenjohtaja P. BARRY